和林成之五題 西鄰
作者：蘇頌
朝代：宋

paragraphs: 西鄰擊鼓北鄰聽，飲馬持戈密相應。
一朝奮躍事爭鋒，朔氣充盈誇戰勝。
中原太平日已久，刃頓兵閒空細柳。
二疆款附歲奔馳，捆載金繒萃淵藪。
飫肥服煖四十年，但欲包藏忘德厚。
謀夫憤憤壯士憂，屢獻忠言曾苦口。
廟堂尚論正無爲，肯向平時議攻守。
朔方三十有六郡，戶斂家輸佐行陣。
非無碩畫破妖巢，直遣萬里威稜振。
皇天愛人猶赤子，縱欲敺之言亦訒。
彼方束手聽誓盟，重獲歲時贄琛賮。
斯民懷德樂休兵，戍卒歸來解鋒刃。
皆言鄰徼復清夷，嗟哉異類終難信。